ኤጀንሲው በአራት ክፍለ ከተሞች አዲስ የመልሶ ማልማት ስራ ሊጀምር ነው
 – የአዲስ አበባ ከተማ መስተዳድር የመሬት ልማትና ከተማ ማደስ ኤጀንሲ በከተማይቱ አራት ክፍለ ከተሞች የመልሶ ማልማት ስራ ሊጀምር ነው፡፡የኤጀንሲው ምክትል ስራ አስኪያጅ አቶ ግርማ ብርሃኑ ለዋልታ እንደተናገሩት ከ96 ሄክታር በላይ የሚሸፍነው የከተማ መልሶ ማልማት ሥራ የሚከናወነው በቂርቆስ፣ ልደታ፣ አዲስ ከተማና አራዳ ክፍለ ከተሞች ነው፡፡በዘንድሮው በጀት ዓመት ከሚጀመሩት አዳዲስ የመልሶ ማልማት ፕሮጀክቶች ሰፊውን ቦታ የሚሸፍነው በቂርቆስ ክፍለ ከተማ የሚከናወነውና ካዛንቺስ ቁጥር ሁለት በመባል የሚጠራው ፕሮጀክት ነው፡፡ የመልሶ ማልማት ስራው 30 ሄክታር የሚሸፍን ሲሆን ከኢንተርኮንቲኔንታል ሆቴል ፊት ለፊት እስከ ኡራኤል አደባባይ ድረስ ያለውን አካባቢ የሚያለማ ይሆናል፡፡በልደታ ክፍለ ከተማ በተለምዶ ጌጃ ሰፈር በሚባለው አካባቢ 16 ነጥብ 7 ሄክታር መሬትና ከዲ አፍሪክ ሆቴል ጀርባ በሚገኘው አካባቢ 10 ነጥብ 4 ሄክታር መሬት የመልሶ ማልማት ስራው እንደሚጀመር አቶ ግርማ ተናግረዋል፡፡ከነዚህም በተጨማሪ በአዲስ ከተማ ክፍለ ከተማ በተለምዶ አሜሪካን ግቢ በመባል በሚታወቀው አካባቢ 23 ሄክታር መሬትና በአራዳ ክፍለ ከተማ ደጃች ውቤ አካባቢ ደግሞ 11 ነጥብ 6 ሄክታር መሬት የመልሶ ማልማት ስራው በዘንድሮው በጀት ዓመት እንደሚጀመር ምክትል ስራ አስኪያጁ ተናግረዋል፡፡ የደጃች ውቤ አካባቢ መልሶ ማልማት ከሚሸፍነው ጠቅላላ ቦታ ውስጥ 8 ሄክታሩ ለአዲስ አበባ ቀላል ባቡር ፕሮጀክት ለባቡር ጣቢያ ግንባታ የሚውል ይሆናል፡፡ኤጀንሲው በሁሉም ክፍለ ከተሞች በቂ የሰው ሃይል መመደቡን የተናገሩት ምክትል ስራ አስኪያጁ በአሁን ግዜ ተነሺዎችን የመለየት ስራ በመስራት ላይ ነው ብለዋል፡፡ ለተነሺዎች ምትክ ቤት ወይም ቦታ መንግስት የሚያመቻች ነው የሚሆነው፡፡በኤጀንሲው ቅድመ ትንበያ መሰረት 15 ሺህ ቤቶች ለልማቱ ተነሺዎች እንደሚያስፈልገው አቶ ግርማ ለዋልታ ተናግረዋል፡፡ ቁጥሩ ቀደም ብለው በተጀመሩ የመልሶ ማልማት ፕሮጀክቶች ምክንያት ተነሺ የሆኑ የከተማው ነዋሪዎችንም ይጨምራል፡፡ኤጀንሲው ባደረገው ጥናት መሰረት ከ60 በመቶ በላይ የሚሆነው የከተማይቱ ክፍል ያረጀና መልሶ መልማት ያለበት ነው፡፡ የከተማው መስተዳድር ይህንን ለመቀየር ራዕይ 2012 በሚል ከተማይቱን ወደ ዘመናዊና ለንሮና የተመቸች ደረጃ ለማሸጋገር በመስራት ላይ ይገኛል፡፡       